পুরাতন জরাজীর্ণ স্কুল ভবন ভেঙে বিক্রি করার পর এখন খোলা আকাশের নিচে ক্লাশ করতে বাধ্য হচ্ছে যশোরের চৌগাছার পাঁচনমনা সরকারি প্রাথমিক বিদ্যালয় ও তাহেরপুর সরকারি প্রাথমিক বিদ্যালয়ের শিক্ষার্থীরা। ফলে সামান্য বৃষ্টি বা অতিরিক্ত রোদ পড়লেই শিক্ষার্থীদের ছুটি দিতে বাধ্য হচ্ছেন শিক্ষকরা। উপজেলা প্রাথমিক শিক্ষা কর্মকর্তা বলছেন উপজেলা প্রকৌশল অফিসের অবহেলার কারণেই এ অবস্থার সৃষ্টি হয়েছে। অন্যদিকে উপজেলা প্রকৌশল অফিস বলছে ঠিকাদার কাজ করতে না চাওয়ায় ঠিকাচুক্তি অনুযায়ী তাদের জামানতের টাকা বাজেয়াপ্তের সুপারিশ করা হয়েছে। এমন অবস্থায় স্কুল দুটির ভবন নির্মাণ কবে শুরু হবে অথবা আদৌ ভবন নির্মাণ হবে কিনা সে প্রশ্ন দেখা দিয়েছে। দু’অফিসের কোন দায়িত্বশীল ব্যক্তিই এ বিষয়ে নিশ্চিত করতে পারেননি। তবে এবিষয়ে তথ্যের জন্য উপজেলা প্রকৌশলী তারিকুল হাসানের সাথে কয়েকবার যোগাযোগ করলেও তিনি কোন প্রকার সহযোগিতা করেন নি।